b'\n_START_ARTICLE_\nKvanttimekaniikan historia\n_START_PARAGRAPH_\nKvanttimekaniikka kehitettiin varsinaisesti 1920-luvulla, mutta jo paljon aikaisemmin tunnettiin ilmi\xc3\xb6it\xc3\xa4, jotka voitiin tyydytt\xc3\xa4v\xc3\xa4sti selitt\xc3\xa4\xc3\xa4 vasta kvanttimekaniikan avulla.\n_START_SECTION_\nEnnen kvanttiteoriaa\n_START_PARAGRAPH_\nEnsimm\xc3\xa4inen kvanttimekaniikkaan ja samalla kvanttikemiaan viittaava havainto tehtiin vuonna 1838, jolloin Michael Faraday l\xc3\xb6ysi katodis\xc3\xa4teet. Gustav Kirchhoff todisti ep\xc3\xa4suorasti v\xc3\xa4itteen mustan kappaleen s\xc3\xa4teilyst\xc3\xa4 vuonna 1859. Samana vuonna James Clerk Maxwell kiinnitti huomiota siihen, ett\xc3\xa4 useiden  aineiden ominaisl\xc3\xa4mp\xc3\xb6kapasiteetti pienenee alhaisissa l\xc3\xa4mp\xc3\xb6tiloissa, vaikka tunnettujen teorioiden mukaan sen olisi pit\xc3\xa4nyt pysy\xc3\xa4 vakiona. H\xc3\xa4n arveli jo tuolloin, ett\xc3\xa4 t\xc3\xa4m\xc3\xa4 h\xc3\xa4nen vapausasteiden j\xc3\xa4\xc3\xa4tymiseksi kutsumansa ilmi\xc3\xb6 saattaisi osoittautua ongelmaksi, johon klassinen fysiikka kaatuu. Ludwig Boltzmann ehdotti vuonna 1877, ett\xc3\xa4 fysikaalisen systeemin energiatilat voivat olla ep\xc3\xa4jatkuvia.\n_START_SECTION_\nKvanttimekaniikka\n_START_PARAGRAPH_\nEinsteinin valos\xc3\xa4hk\xc3\xb6isen ilmi\xc3\xb6n teoria osoitti, ett\xc3\xa4 valolla on sek\xc3\xa4 aalto- ett\xc3\xa4 hiukkasluonne. Vuonna 1924 Louis de Broglie v\xc3\xa4itti, ett\xc3\xa4 samoin on my\xc3\xb6s elektronien ja muidenkin atomitason hiukkasten laita. Seuraavina vuosina monet fyysikot, erityisesti Werner Heisenberg ja Erwin Schr\xc3\xb6dinger kehitteliv\xc3\xa4t t\xc3\xa4t\xc3\xa4 ajatusta edelleen ja perustivat t\xc3\xa4ten kokonaan uuden fysiikan perusteorian, kvanttimekaniikan. _NEWLINE_Termi\xc3\xa4 kvanttimekaniikka k\xc3\xa4ytti ensimm\xc3\xa4isen\xc3\xa4 Max Born vuonna 1924 ilmestyneess\xc3\xa4 artikkelissa "Zur Quantenmechanick"._NEWLINE_Kvanttimekaniikka kuvaa atomitason tapahtumia, eik\xc3\xa4 sit\xc3\xa4 voida soveltaa suuriin kappaleisiin. Kvanttimekaniikan kehittyess\xc3\xa4 se alkoi saada j\xc3\xa4rjenvastaisia ajatuksia ja sen kritiikki alkoi kasvaa. Kvanttimekaniikkaa ei ole lukuisten yritysten j\xc3\xa4lkeenk\xc3\xa4\xc3\xa4n pystytty osoittamaan v\xc3\xa4\xc3\xa4r\xc3\xa4ksi, p\xc3\xa4invastoin.'